A BIZOTTSÁG HATÁROZATA
(2008. január 24.)
a 2002/95/EK európai parlamenti és tanácsi irányelv mellékletének az ólom és a kadmium alkalmazásaira vonatkozó mentesítések tekintetében történő, a műszaki fejlődéshez való hozzáigazítást szolgáló módosításáról
(az értesítés a C(2008) 268. számú dokumentummal történt)
(EGT-vonatkozású szöveg)
(2008/385/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes veszélyes anyagok elektromos és elektronikus berendezésekben való alkalmazásának korlátozásáról szóló, 2003. január 27-i 2002/95/EK európai parlamenti és tanácsi irányelvre (1) és különösen annak 5. cikke (1) bekezdésének b) pontjára,
mivel:
(1)
A 2002/95/EK irányelv értelmében a Bizottságnak értékelnie kell egyes, az irányelv 4. cikkének (1) bekezdése alapján betiltott veszélyes anyagokat.
(2)
Egyes ólom- és kadmiumtartalmú anyagokat és alkatrészeket továbbra is indokolt mentesíteni a tilalom alól, mivel a szóban forgó anyagokban és alkatrészekben továbbra is elkerülhetetlen e veszélyes anyagok használata. A transzduktorok esetében továbbra sem lehet kiküszöbölni a kadmium alapú ötvözeteket. Egyelőre nem áll rendelkezésre ólom- és higanymentes lapos lámpa, az argon- és kripton-lézercsövekben pedig nem helyettesíthető az ólom-oxid.
(3)
A 2002/95/EK irányelveket ezért ennek megfelelően módosítani kell.
(4)
A 2002/95/EK irányelv 5. cikke (2) bekezdése értelmében a Bizottság konzultált az érintett felekkel.
(5)
Az e határozatban előírt intézkedések összhangban vannak a 2006/12/EK európai parlamenti és tanácsi irányelv (2) 18. cikkével létrehozott bizottság véleményével,
ELFOGADTA EZT A HATÁROZATOT:
1. cikk
A 2002/95/EK irányelv melléklete az e határozat mellékletében meghatározottak szerint módosul.
2. cikk
Ennek a határozatnak a tagállamok a címzettjei.
Kelt Brüsszelben, 2008. január 24-én